Z A K L J U Č C I

s 24. sjednice Zajedničkog povjerenstva za tumačenje Kolektivnog ugovora za djelatnost zdravstva i zdravstvenog osiguranja

održane 15. listopada 2015. godine

Slijedom brojnih pristiglih upita vezanih uz primjenu Dodatka I. Kolektivnom ugovoru za djelatnost zdravstva i zdravstvenog osiguranja, Povjerenstvo je donijelo slijedeće Zaključke:

**Zaključak broj 149:**

**Dodatak I. Kolektivnom ugovoru za djelatnost zdravstva i zdravstvenog osiguranja primjenjuje se od 1. listopada 2015. godine što znači da se ostvareni dodatak na plaću isplaćuje u mjesecu studenom na plaći za mjesec listopad.**

**Zaključak broj 150:**

**Ostali zdravstveni radnici te nezdravstveni radnici koji sudjeluju u procesu dijagnostike i liječenja ostvaruju pravo na dodatak na plaću u iznosu od 4% od osnovne plaće zbog iznimne odgovornosti za život i zdravlje ljudi.**

**Zaključak broj 151:**

**Nezdravstveni radnici koji ne sudjeluju u procesu dijagnostike i liječenja, a nisu obuhvaćeni povećanjem dodatka s osnova posebnih uvjeta rada iz članka 57. Kolektivnog ugovora (Popis radnih mjesta i poslova zdravstvenih i nezdravstvenih radnika koji imaju pravo na dodatak, u Tabeli radnih mjesta I. vrste u točki 7. te u Tabeli radnih mjesta II., III. i IV. vrste u točkama 9. i 10.) također ostvaruju pravo na povećanje dodatka s osnova posebnih uvjeta rada od 4%.**

**Zaključak broj 152:**

**Povećanje dodatka s osnova posebnih uvjeta i dodatak zbog iznimne odgovornosti za život i zdravlje ljudi ne mogu se kumulirati. Radnik koji ostvaruje pravo na dodatak zbog iznimne odgovornosti za život i zdravlje ljudi nema pravo na povećanje dodatka s osnova posebnih uvjeta rada.**